CELEX: E2017P0002
Language: ro
Date: 2017-02-01 00:00:00
Title: Acțiune introdusă la 1 februarie 2017 de către Autoritatea AELS de Supraveghere împotriva Islandei (Cauza E-2/17)

6.4.2017   
            
            
               RO
            
            
               Jurnalul Oficial al Uniunii Europene
            
            
               C 108/16
            
         Acțiune introdusă la 1 februarie 2017 de către Autoritatea AELS de Supraveghere împotriva Islandei
   (Cauza E-2/17)
   (2017/C 108/14)
   La data de 1 februarie 2017, Autoritatea AELS de Supraveghere, reprezentată de Carsten Zatschler și Maria Moustakali, în calitate de agenți ai Autorității AELS de Supraveghere, 35 Rue Belliard, 1040 Bruxelles, Belgia, a introdus o acțiune împotriva Islandei la Curtea de Justiție a AELS.
   Autoritatea AELS de Supraveghere solicită Curții de Justiție a AELS să declare următoarele:
   
               1.
            
            
               Prin menținerea în vigoare: (i) a unui sistem de autorizare pentru importul de ouă crude și produse din ouă crude, astfel cum a fost prevăzut la articolul 10 din Legea nr. 25/1993, precum și la articolul 3 litera (e) și la articolul 4 din Regulamentul (IS) nr. 448/2012; (ii) a unui sistem de autorizare pentru importul de lapte nepasteurizat și de produse lactate prelucrate din lapte nepasteurizat și a unor cerințe suplimentare, astfel cum au fost prevăzute la articolul 10 din Legea nr. 25/1993, la articolul 3 litera (f) și la articolele 4 și 5 din Regulamentul (IS) nr. 448/2012, precum și a unei interdicții de comercializare a produselor lactate importate, prelucrate din lapte nepasteurizat, astfel cum a fost prevăzută la articolul 7a din Regulamentul (IS) nr. 104/2010; precum și (iii) a unei practici administrative prin care li se solicită importatorilor să facă o declarație și să obțină o aprobare pentru importul de ouă și produse lactate tratate, astfel cum a fost stabilită în contextul aplicării Regulamentului (IS) nr. 448/2012, Islanda nu și-a îndeplinit obligațiile care decurg din actul menționat la punctul 1.1.1 din capitolul I al anexei I la Acordul privind SEE (Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne), astfel cum a fost modificat și adaptat la Acordul privind SEE prin Protocolul 1 la acesta și prin adaptările sectoriale din anexa I la acord, în special de la articolul 5 din directiva menționată.
            
         
               2.
            
            
               Islanda suportă cheltuielile de judecată.
            
         
      Situația de fapt și de drept și motivele invocate:
   
   
               —
            
            
               Autoritatea AELS de Supraveghere susține că, prin: (i) menținerea în vigoare a unui sistem de autorizare pentru importul de ouă crude și produse din ouă crude; (ii) menținerea în vigoare a unui sistem de autorizare pentru importul de lapte nepasteurizat și de produse lactate prelucrate din lapte nepasteurizat și a unor cerințe suplimentare, precum și a interdicției privind comercializarea de produse lactate importate, prelucrate din lapte nepasteurizat și (iii) prin menținerea în vigoare a unei practici prin care li se solicită importatorilor să facă o declarație și să obțină o aprobare pentru importul de ouă și produse lactate tratate, Islanda nu și-a îndeplinit obligațiile care îi revin în temeiul Directivei 89/662/CEE.
            
         
               —
            
            
               Autoritatea AELS de Supraveghere susține că normele referitoare la schimburile comerciale având ca obiect produse de origine animală și la controalele veterinare în cadrul SEE sunt armonizate la nivelul SEE. Directiva 89/662/CEE a Consiliului reglementează controalele veterinare în cadrul schimburilor comerciale în SEE de produse de origine animală. Obiectivul său principal este acela de a elimina controalele veterinare la frontierele interne ale SEE, consolidând, în același timp, controalele efectuate la punctul de origine. Autoritățile competente ale statului SEE de destinație pot doar să verifice, prin efectuarea unor controale nediscriminatorii la fața locului, conformitatea cu legislația relevantă a SEE.
            
         
               —
            
            
               Autoritatea AELS de Supraveghere susține că, prin menținerea în vigoare a măsurilor actuale, Islanda impune cerințe suplimentare, care nu sunt autorizate în temeiul cadrului armonizat privind controalele veterinare.
            
         
               —
            
            
               În opinia Autorității AELS de Supraveghere, Curtea de Justiție a AELS a recunoscut deja, în hotărârea pronunțată în cauza E-17/15 – Ferskar kjötvörur ehf./statul islandez, referitoare la restricțiile privind importul de carne crudă în Islanda, neconformitatea unor astfel de cerințe cu legislația SEE. Legislația islandeză în cauză prevede restricții similare în ceea ce privește produsele din ouă și produsele lactate.